L-RMYC tniedi il-kalendarju tat-tlielaq għal din is-sena Ir- Royal Malta Yacht Club nediet il-kalendarju tal-avvenimenti tal-ibburdjar għall-2021. Il-kalendajru ġie preparat mir-Rear Commodore (Sailing) Peter Dimech bil-kontribut tal-kumitat tal-club u l-ekwipaġġi regolari li qasmu l-ideat u l-opinjonijiet tagħhom. Il-kalendarju se jikkonsisti fi kważi 40 tellieqa li jinkludu għażla ta' tlielaq Kostali, Offshore u Short Handed li se jaqdu l-varjetà ta' interessi li għandhom il-membri tal-club. Il-club ħabbar li se jkun hemm Tliet Challenge Trophies – Coastal, Offshore u Short Handed. Diversi tlielaq matul is-sena se jaraw lill-parteċipanti jżidu punti li jgħoddu lejn dawn it-trofej annwali. Filwaqt li diversi tlielaq se jkunu fuq medda ta' distanza twila, il-club se jkun qed jospita ukoll tlielaq qosra fil-maġġoranza tat-tlielaq. L-ewwel tellieqa għall-istaġun se ssir fil-11.00 am nhar il-Ħadd 14 ta' Frar meta se ssir l-ewwel tellieqa tal-Coastal Race Series. Il-club se jkun qed jikkollabora wkoll ma' numru ta' assoċjazzjonijiet oħra – bħall-Assoċjazzjoni tal-Klassi SB20 biex tospita numru ta' tlielaq, filwaqt li l-ewwel Malta J. Cup se tkun qed issir bejn is-26 u t-30 ta' Marzu, ospitata b'kollaborazzjoni mal-Klassi SB20 u appoġġata minn RLR Yachting. F'termini ta' tbaħħir lil hinn minn xtutna, il-club reġa' nieda il-Vega Race, li qabel kienet issir f'Settembru. It-tellieqa tad-90 mil nawtiku se tkun l-ewwel tellieqa offshore għall-club din is-sena. Minn perspettiva internazzjonali l-61 edizzjoni tas- Syracuse – Malta Race se ssir f'Lulju. Din it-tellieqa ġiet inkluża fil-kalendarju tal-Federazione Italiana Vela u hija attrazzjoni kbira għal baħrin Taljani li diġà bdew jissottomettu ir-reġistrazzjonijiet tagħhom. Din is-sena, it-tellieqa ġiet imtawla biex tinkludi dawra ma' Għawdex qabel it-tmiem f'Marsamxett. Din it-tellieqa storika ġiet miżjuda mal-Ulysses Challenge. Issa fit-tielet sena tagħha, din it-tellieqa tibda f'Catanzaro b'waqfa f'Taormina qabel ma tasal Sirakuża. It-tellieqa ewlenija tal-club, ir-Rolex Middle Sea Race hija skedata li tibda nhar is-Sibt 23 ta' Ottubru. Din se tkun it-42 edizzjoni tat-tellieqa klassika ta' 606 mil nawtiku. "Minkejja li Covid-19 għadu preżenti, il-club se jipprova jospita t-tlielaq kollha – dejjem bil-protokolli stabbiliti mill-Awtoritajiet tas-Saħħa. Għalissa l-ebda avvenimenti soċjali ma huma ppjanati li jsiru, iżda nisperaw li l-club ikun f'pożizzjoni li jospitahom iktar tard fis-sena," spjega is-Sur Peter Dimech. Għall-aħħar aġġornamenti dwar l-attivitajiet tar-Ro­yal Malta Yacht Club, wieħed għandu jżur is-sit elettroniku – https://www.rmyc.org/event-type/races/